

**Αθήνα, 22 Φεβρουαρίου 2021**

**ΕΠΙΚΑΙΡΗ ΕΡΩΤΗΣΗ**

**Προς τον κ. Υπουργό Ναυτιλίας και Νησιωτικής Πολιτικής**

**Θέμα: «Θα δρομολογηθεί επιτέλους η ανέλκυση του ναυαγίου του SEA DIAMOND;»**

Έχουν περάσει σχεδόν 14 χρόνια από τη βύθιση του κουαζιεροπλοίου Sea Diamond στο βυθό της Καλντέρας της Σαντορίνης. Έχουν περάσει επίσης 4 χρόνια από την τελεσίδικη απόφαση 515 /2016 του Αρείου Πάγου, με την οποία καταλογίζεται η ενοχή του Πλοιάρχου του μοιραίου κρουαζιερόπλοιου αλλά και του Διευθυντή Επιχειρήσεων της συνδιαχειρίστριας εταιρείας Core Marine LTD, ενώ αναγνωρίζεται η σοβαρή και εξακολουθητική θαλάσσια ρύπανση που συνέβη και συνεχίζεται μέχρι και σήμερα στη θαλάσσια περιοχή της Σαντορίνης η οποία και καθιστά επιτακτική την ανάγκη ανέλκυσης του ναυαγίου.

Παρά τις χρόνιες και τις εσκεμμένες καθυστερήσεις και παλινωδίες σχετικά με την ερμηνεία της νομοθεσίας του Ν. 2881/2001, που μετατοπίζει τις ευθύνες στο Λιμενικό Ταμείο Θήρας, το οποίο φυσικά αυτοτελώς δεν έχει καμμία δυνατότητα υλοποίησης της ανέλκυσης, σήμερα το Υπουργείο Ναυτιλίας αγνοεί εσκεμμένα την Απόφαση 1820/2019 του Συμβουλίου της Επικρατείας, η οποία έκρινε ότι **«το ΥΕΝ έχει άμεση και αυτοτελή υποχρέωση να κινήσει τις διαδικασίες ανέλκυσης του SEA DIAMOND»**. Παράλληλα, διαπιστώνεται αδικαιολόγητη αμέλεια και κωλυσιεργία στην επιβολή προστίμων και στην είσπραξη όσων έχουν ήδη επιβληθεί.

**Κατόπιν αυτών ερωτάται ο κ. Υπουργός:**

1. **Υπάρχει σχεδιασμός και προγραμματισμός για την ανέλκυση του SEA DIAMOND ; Αν ναι, ποιο είναι το χρονοδιάγραμμα αυτών;**
2. **Προτίθεται να εφαρμόσει τις τελεσίδικες αποφάσεις της ελληνικής δικαιοσύνης; Θα προχωρήσει στην είσπραξη των προστίμων που έχουν επιβληθεί;**

 **Ο ερωτών βουλευτής**

**Συρμαλένιος Νίκος**